MEGA พุ่งกว่า 3% โบรกฯ แนะซื้อ ชูเป้า 35.50 บ.
MEGA พุ่งกว่า 3% ล่าสุด ณ เวลา 15.25 น. อยู่ที่ 30.25 บาท บวก 1.00 บาท หรือ 3.42% สูงสุดที่ 30.50 บาท ต่ำสุดที่ 29.25 บาท ด้วยมูลค่าซื้อขาย 138.27 ล้านบาท ด้าน บล.บัวหลวง แนะซื้อ ชูเป้า 35.50 บาท คาดธุรกิจกระจายสินค้าในเมียนมาร์เติบโตสูง หนุนกำไรโตแกร่ง
19 มิ.ย. 2560

ผู้สื่อข่าวรายงาน ราคาหุ้น บริษัท เมก้า ไลฟ์ไซแอ็นซ์ จำกัด (มหาชน) หรือ MEGA ล่าสุด ณ เวลา 15.25 น. อยู่ที่ 30.25 บาท บวก 1.00 บาท หรือ 3.42% สูงสุดที่ 30.50 บาท ต่ำสุดที่ 29.25 บาท ด้วยมูลค่าซื้อขาย 138.27 ล้านบาท

โดย บล.บัวหลวง ระบุในบทวิเคราะห์ แนะนำ “ซื้อ” MEGA ราคาเป้าหมาย 35.50 บาท/หุ้น มองว่า รูปแบบการขยายธุรกิจที่ครบวงจร และยอดขายของ Mega wecare ในอาเซียนที่มีโอกาสเติบโตอย่างมาก
ส่วนธุรกิจกระจายสินค้าในเมียนมาร์ที่มีโอกาสเติบโตสูง สามารถสร้างรายได้เป็นอันดับหนึ่งในธุรกิจ Maxxcare ซึ่งเป็นธุรกิจกระจายสินค้าอุปโภคบริโภคและยา โดยมีสัดส่วนรายได้ 66% ของ Maxxcareในปี 2559 ทั้งนี้ตลอดระยะเวลาสามปีที่ผ่านมารายได้มีอัตราการเติบโตเฉลี่ยสะสม (CAGR) 11% ต่อปี
โดยในช่วง 3 ปีจากนี้คาดว่าการเติบโตยังคงเป็นไปอย่างต่อเนื่อง ด้วยอัตราเติบโตเฉลี่ยสะสม (CAGR) 14% ต่อปี จากการตั้งศูนย์กระจายสินค้าแห่งใหม่ในย่างกุ้ง กอรปกับเศรษฐกิจในพม่ากำลังเติบโตดีและตลาดสินค้าเพื่อสุขภาพรวมถึงสินค้าอุปโภคบริโภคที่มีโอกาสขยายตัวค่อนข้างมาก
ขณะเดียวกันสิ่งที่น่าดึงดูดไม่แพ้การขยายธุรกิจและรายได้ที่มีโอกาสเติบโตสูง ก็คืองบดุลของบริษัทที่มีสุขภาพดี โดยบริษัทมีสถานะเป็นเงินสดสุทธิราว 550 ล้านบาทในปี 59 และคาดว่าจะเพิ่มขึ้นเป็น 850-1,700 ล้านบาท ในปี 60-62 ตามลำดับ ซึ่งน่าจะช่วยให้บริษัทสามารถซื้อกิจการเพิ่มเติมหรือเพิ่มอัตราการจ่ายเงินปันผลได้
นอกจากนี้ ROE ในช่วง 3 ปีที่ผ่านมา ปรับตัวสูงขึ้นจาก 13.7% ปี 57 มาอยู่ที่ 17.6% ในปี 59 โดยคาดการณ์ว่าจะปรับตัวขึ้นเป็น 20.3%-21.1% ในปี 60-62 ขณะที่ปัจจุบัน PER และ PEG ปี 2560 อยู่ที่ 25 เท่าและ 0.9 เท่าตามลำดับโดย ณ ระดับราคาปัจจุบันมีอัพไซด์ถึงราคาเป้าหมาย 20%